**Csongrád Város Polgármesterétől „M”**

Száma: Önk/69-1/2020.

Témafelelős: dr. Barcsi Judit

***ELŐTERJESZTÉS***

**Csongrád Városi Önkormányzat Képviselő-testületének**

**2020. március 26-ai ülésére**

Tárgy: Javaslat a Körös-toroki üdülőterület rendjéről szóló 20/2016. (IV. 29.) önkormányzati rendelet módosítására

Tisztelt Képviselő-testület!

A szezont megelőzően – bevonva az üzemeltetőt – áttekintettük a Körös-toroki üdülőterület rendjéről szóló 20/2016. (IV. 29.) önkormányzati rendeletet és a módosítására teszek javaslatot az alábbiak szerint:

* Hatályon kívül helyezésre kerülnek azon §-ok, illetve bekezdések, amelyek a felsőbb jogszabályokból (vagy más helyi rendeletből), közhiteles nyilvántartásokból ex lege megállapíthatóak (üdülőterület tulajdonjogi helyzete, ATIVIZIG-gel kötendő külön megállapodás, közterületi tűzrakás tilalma, játszótér rendeltetésszerű használata).
* A rendelet módosítása – az Üdülőtulajdonosok Érdekvédelmi Szervének hiányába – nem e szerv véleményének kikérése mellett zajlik a továbbiakban: az önkormányzat arra vállal kötelezettséget, hogy ahogyan a gyakorlatban eddig is, az üdülőterületet működtetését érintő kérdésekben minden év április 30. napjáig tájékoztatást, fórumot tart a részükre.
* Tekintettel arra, hogy a vízi túrázók részére kijelölt kempingezési lehetőség már megszűnt, e szövegrész a rendeletben hatályát veszti, kempingezni kizárólag a kempingekben lehet.
* Az üdülőkben tüzet rakni csak tűzrakóhely kialakításával lehet.
* A sétányon a továbbiakban az üdülőtulajdonosok számára sem biztosított a kerékpár, motor és más gépi/elektromos meghajtású jármű használata.
* Átvezetésre kerül a nem dohányzók védelméről szóló hatályos helyi rendelet száma.
* Hirdető vagy reklámtáblát közterületre kihelyezni az üzemeltetővel kötött megállapodás alapján, az üzemeltető által meghatározott egységes arculati szabályok betartása mellett lehet. Az arculati szabályokat az üzemeltető a polgármester egyetértésével határozza meg. Díja:100,- Ft/m2/nap.

- A vendéglátóhelyek a naptári év május 15. napjáig egyszeri 20.000,- Ft/év hozzájárulást kötelesek fizetni az üzemeltető felé az üdülőterület hulladékmentesítése érdekében.”

* A rendeletet érintő változásokkal összhangban átvezetésre kerül a szankcióra vonatkozó szabályozás.

A rendelet módosítása kapcsán elvégzett előzetes hatásvizsgálatról a jogalkotásról szóló 2010. évi CXXX. törvény 17.§. (2) bekezdése alapján az alábbiak szerint tájékoztatom a Tisztelt Képviselő-testületet.

A rendelet megalkotásának

* **társadalmi, költségvetési, gazdasági hatása:** az üdülőterületet érintő koherens szabályrendszer kialakítása, racionalizálása az optimális működtetés érdekében.
* **egészségi, környezeti következménye:** a hozzájárulás bevezetésével az üdülőterületen tisztább, fenntartható környezet várható.
* **adminisztratív hatása:** nem releváns
* a rendelet **megalkotásának szükségessége:** nem releváns
* jogszabály alkalmazásához szükséges **személyi, szervezeti, tárgyi és pénzügyi feltételek** rendelkezésre állnak.

Kérem a Tisztelt Képviselő-testületet, hogy az előterjesztés melléklete szerinti rendelet-tervezetet vitassa meg és döntsön a módosítási javaslat elfogadásáról!

Csongrád, 2020. március 19.

Bedő Tamás

polgármester

# *Csongrád Városi Önkormányzat Képviselő-testületének*

# *…/2020. (III. …) önkormányzati rendelete*

# *a Körös-toroki üdülőterület rendjéről szóló 20/2016. (IV. 29.) önkormányzati rendelet módosításáról*

***(tervezet)***

Csongrád Városi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX törvény 13.§ (1) bekezdésének 2., 5. és 19. pontjában meghatározott feladatkörében eljárva a következőket rendeli el:

**1.§** A Rendelet 3.§ (4) bekezdése helyébe a következő rendelkezés lép:

*„4.§ (4) Csongrád Város Önkormányzat az üzemeltető útján minden év április 30. napjáig fórumot tart az üdülőterület rendjét érintő kérdésekről.”*

**2.§** A Rendelet 4.§ (4) bekezdése helyébe a következő rendelkezés lép:

*„4.§ (4) Az üdülőterületen táborozni a kijelölt kempingekben lehet.”*

**3.§** A Rendelet 4.§ (6) bekezdése helyébe a következő rendelkezés lép:

*„4.§ (6) Az üdülőtelkeken tüzet rakni tűzrakóhely kialakításával, a tűzvédelmi szabályok betartása mellett saját felelősségre lehet. A közterületen a tűzrakás tilos.”*

**4.§** A Rendelet 4.§ (8) bekezdés második mondatának helyébe a következő rendelkezés lép:

*„Nem vonatkozik a tiltás arra az esetre, ha a járművel történő közlekedés az üzemeltető által megbízott személy munkavégzéséhez szükséges.”*

**5.§** A Rendelet 4.§ (9) bekezdése helyébe a következő rendelkezés lép:

*„ 4.§ (9) Az üdülőterület közterületein történő dohányzásra Csongrád Városi Önkormányzat Képviselő-testületének a nem dohányzók védelmének helyi szabályairól szóló 16/2016. (III.29.) rendelete az irányadó.”*

**6.§** A Rendelet 9.§ (4) bekezdése helyébe a következő rendelkezés lép:

*„9.§ (4) Hirdető vagy reklámtáblát közterületre kihelyezni az üzemeltetővel kötött megállapodás alapján, az üzemeltető által meghatározott egységes arculati szabályok betartása mellett lehet. Az arculati szabályokat az üzemeltető a polgármester egyetértésével határozza meg. Díja:100 ,- Ft/m2/nap. ”*

**7.§** A Rendelet 11.§ (3) bekezdése helyébe a következő rendelkezés lép:

*„11.§ (3) A vendéglátóhelyek a naptári év május 15. napjáig egyszeri 20.000,-Ft/év hozzájárulást kötelesek fizetni az üzemeltető felé az üdülőterület hulladékmentesítése érdekében.”*

**8.§** A Rendelet 12.§ (1) bekezdése helyébe a következő rendelkezés lép:

*„12.§ (1) Aki a rendelet*

1. *4. § (1), (3), (7) és (8) bekezdéseiben,*
2. *a 6. § (1) bekezdésében,*
3. *a 8. § (2) bekezdésében,*
4. *a 9. §-ában, valamint*
5. *a 11. § (2), (3), (5), (7) és (9) bekezdéseiben*

*meghatározott rendelkezéseket megszegi, a közösségi együttélés alapvető szabályainak megsértése miatt, természetes személy 200.000,-Ft-ig, jogi személy és jogi személyiséggel nem rendelkező szervezet 2.000.000 Ft-gt terjedő közigazgatási bírsággal sújtható, vagy vele szemben a közterület-felügyelő 50.000,-Ft-ig terjedő helyszíni bírságot szabhat ki. A közigazgatási bírság helyett figyelmeztetés vagy közigazgatási óvadék alkalmazható a közigazgatási szabályszegések szankcióiról szóló 2017. évi CXXV. törvény alapján (a továbbiakban: Szankció tv.).”*

**9.§** Hatályát veszti a Rendelet 3.§ (2) és (5) bekezdése, a 4.§ (5) bekezdése, a 6.§ (2) bekezdése, a 11.§ (4) bekezdése.

**10.§** (1) E rendelet - a (2) bekezdésben foglalt kivételével - 2020. április 1. napján lép hatályba.

(2) E rendelet 6.§-a 2020. július 1. napján lép hatályba.

Bedő Tamás Dr. Juhász László

polgármester jegyző

**Záradék:**

A rendelet kihirdetésének napja: 2020. ……………………….

Dr. Juhász László jegyző

**INDOKOLÁS**

**1-7.§**

Az üdülőterületet érintő koherens szabályrendszer kialakítása, racionalizálása az optimális működtetés érdekében. A hirdető- és reklámtáblák egységes arculata érdekében arculati szabályrendszer kerül kialakításra, összhangban a településképi követelményekkel. Az üdülőterület folyamatos hulladékmentesítése és tisztántartása érdekében a vendéglátóhelyek oldaláról szezonális hozzájárulás kerül bevezetésre.